**Covid 19!**

Et væld af tanker og følelser baner sig vej i mit indre. Hvad skal vi tænke og mene om den pandemi, som har ramt ikke bare Danmark, men hele verden. Det her er alvorligt, men næppe nogen kan overskue konsekvenserne af den sygdom, som på kort tid har sat størstedelen af verden i stå. Bliver vi overvældet af frygt og angst? Panik eller Lammelse? Hvad vil det her ende med? Selvom de fleste vil overleve, vil en del måtte lade livet. Det kan blive til virkelighed for mange tusinder globalt set. Jeg tilhører selv gruppen med høj risiko. Skal jeg tælles blandt de levende eller de døde, når krisen en dag slutter? Og hvad med økonomien? I løbet af kort tid er vi blevet vidne til en økonomisk nedtur for mange millioner af mennesker. Noget vi ikke har set mage til.

Hvor finder du og jeg håb i sådan en krise? Den fulde rækkevidde af krisen er næppe gået op for særlig mange – mig selv inkluderet. Det, som overgår menneskeheden i disse måneder eller mere, har Jesus sagt noget om i Matt. 24,4 ff. Jesus sagde til dem: Se til, at ingen fører jer vild –- og se til, at I ikke lader jer skræmme. For det skal ske, men det er endnu ikke enden. Han nævner i den forbindelse folk skal rejse sig mod folk. Altså krig. Desuden hungersnød og jordskælv. Lukas 21,9 ff. Krig og oprør, store jordskælv, hungersnød og **Pest f.eks. coronavirus.** Jesu opfordring er altså klar. Vi skal ikke lade os bedrage eller skræmme. Han nævner, at de som tror på Ham vil blive forfulgt. Der vil komme masser af forførere og bedragere i endetiden. Vi kan blot tænde for internettet.

Hvis ikke vi har Jesus Kristus som Herre og frelser, så vil vi ikke være i stand til at modstå forførelsen. Ikke blot har Jesus (den opstandne) Almagten i Himlen og på jorden. Men kun Han kan bevare os hele vejen. Lad os finde den snævre port og den trange vej, som fører til livet med Jesus i al evighed. Matt. 7,13.

Den onde, som mest arbejder i det skjulte (okkult), er langt smartere end alle vi mennesker. Den som ikke følger Jesus, vil være let offer for alle mulige former for bedrag. Gennem rigtig mange år, har jeg set mennesker blive narret ind i noget, som de skulle have hjælp til at komme fri af igen.

**Hvis Jesus ikke er alt for dig, er Han intet for dig**. Han vil ikke dele dig med afguderne. Jesus kalder os til omvendelse og tro. Vel at mærke en sand tro. Uden omvendelse og tro, kan ingen virkelig vide, hvem Jesus er. Det er Helligånden, der tager sløret til side, når du omvender dig og tror på Jesus Omdrejningspunktet er en tro på, at Jesus er Guds Søn og at Han døde og opstod for dig. En levende tro på Jesus kan frelse dig fra fortabelse og evig død. Evangeliet er kun skjult for dem, der fortabes, for dem, der ikke tror. Deres tanker har denne verdens gud = satan blindet, så de ikke ser ind i lyset, der stråler fra evangeliet om Kristi Herlighed, Kristus, som Guds billede 2. Kor. 4,3-4.

Paulus taler om, at vi ikke skal sørge som de, der ikke har noget håb. Når du tror på Jesus, så regnes du for retfærdig, og da har du fred med Gud. Det er gennem troen, du frelses. Alt det gode, du gør, og det onde, du undlader, har ingen indvirkning på din frelse. Dermed ikke sagt at det er ligegyldigt, hvad du gør. Vi er alle kaldede til at gøre godt og vise kærlighjed, men det bidrager ikke til frelsen. Frelsen er Guds suveræne gave til dig, der tror på Jesus som Herre og frelser – af den nåde er I frelst ved tro, det skyldes ikke jer selv gaven er Guds Ef. 2,8. Paulus havde besluttet i forhold til menigheden i Korinth, at han ikke ville vide af andet end Jesus Kristus, og det som korsfæstet. Jesu død på korset er begyndelsen på den kommende verdens herlighed. Jesu opstandelse er bekræftelse på, at Jesus ved sin forsoningsdød vandt sejr over både synd, død og djævel! Selvom jeg er glad for livet her, så har jeg gennem Helligånden fået en forsmag på den kommende verdens herlighed sammen med Jesus. Paulus siger det i 2.Kor. 5,8, men vi er ved godt mod og vil hellere bryde op fra legemet og have hjemme hos Herren (Jesus). Også jeg vil hellere være sammen med Herren end forblive i denne forgængelige tidsalder. Det er langt det bedste, men så længe vi er her, er vi her for noget godt, nemlig at række Guds kærlighed i Jesus Kristus til mennesker omkring os, og at forkynde evangeliet om Jesus til så mange som muligt. Uden Helligånden får lov at lede os, kan det ikke virkeliggøres.

Mogens PCS.